Naxios Το πρώτο blog των Κυκλάδων: Σοβαρό τροχαίο – Έξω φρενών ο πατέρας: «Χαροπαλεύει η κόρη μου…που είναι το ελικόπτερο που καναν εγκαίνια στην Σύρο»
Σοβαρό τροχαίο – Έξω φρενών ο πατέρας: «Χαροπαλεύει η κόρη μου…που είναι το ελικόπτερο που καναν εγκαίνια στην Σύρο»
Λίγο μετά τις 13:00 την Πέμπτη το μεσημέρι προσγειώθηκε στο αεροδρόμιο της Νάξου το ελικόπτερο που μετέφερε την 35χρονη στην Αθήνα, για να συνεχιστεί ο αγώνας δρόμου που διεξάγουν οι συγγενείς της για την αποκατάσταση της υγείας της μετά το σοβαρό ατύχημα που είχε προχθές το βράδυ.
Τελικά, το ελικόπτερο που την παρέλαβε μετά από αίτημα του ΕΚΑΒ ήταν της Πυροσβεστικής.
«Έπειτα από αναμονή 12 και πλέον ωρών έφτασε το ελικόπτερο» δήλωσε στο real.gr ο Παναγιώτης Κερράς, ο οποίος νωρίτερα είχε απευθύνει δραματική έκκληση.
Η 35χρονη Χαρούλα Κερρά έχει υποστεί τρία κατάγματα, στη μέση, στον ώμο και στο γοφό και σύμφωνα με όσα ανέφερε ο πατέρας της, είναι απαραίτητη η μεταφορά της στην Αθήνα μέσω ελικοπτέρου του ΕΚΑΒ, διότι κινδυνεύει η ζωή της.
Σύμφωνα με τον Παναγιώτη Κερρά, από χθες το βράδυ, έφυγαν σήματα από το Κέντρο Υγείας της Νάξου προς το ΕΚΑΒ χωρίς να υπάρξει ανταπόκριση.
Όπως πρόσθεσε, επικαλούμενος τον διευθυντή στο Κέντρο Υγείας, η ασφαλής μεταφορά της 35χρονης κοπέλας, «δεν μπορεί να γίνει ούτε με καράβι, ούτε με σκάφος» παρά μόνο με ελικόπτερο του ΕΚΑΒ.
Το naxostimes.gr επικοινώνησε με το διοικητή του νοσοκομείου Νάξου Κώστα Απιδόπουλο, ο οποίος σημείωσε ότι δεν κατέστη δυνατόν να έρθει στο νησί το ΝΗ 90 από τη βάση αεροδιακομιδών του ΕΚΑΒ στη Σύρο, αφού είχε πετάξει για άλλα περισσότερο σοβαρά, περιστατικά.
"Μην ξεχνάτε ότι το ΝΗ 90 εξυπηρετεί αυτή τη στιγμή όλο το Αιγαίο" πρόσθεσε.
Ωστόσο σύμφωνα με γιατρούς του νοσοκομείου Νάξου η κατάσταση της 35χρονης μετά το τροχαίο ήταν σταθερή και σε καμία περίπτωση δεν κινδύνευε η ζωή της.
"Το ΝΗ 90 από το ξεκίνημα της λειτουργίας της βάσης ΕΚΑΒ στη Σύρο μέχρι σήμερα, σχεδόν σε καθημερινή βάση εκτελεί διακομιδές από το νησί. Κανένας ασθενής δεν έχει μείνει ακάλυπτος" υπογράμμισε ο κ. Κώστας Απιδόπουλος.
Ακούστε τι δήλωσε στο real.gr ο κ. Κερράς: